Kolbište

Kolbište alebo (nekodifikovaný tvar) kolbisko (pochádza zo slova kolba - etymológiu pozri v článku kolba) môže byť:
historicky: ohradené miesto upravené na konanie rytierskych hier (často ozdobené vencami a kvetmi, sťažňami s vlajkami a erbami a vybavené lóžou a tribúnou pre významné osoby a početnými miestami na státie pre ostatných divákov), pozri kolbište (rytieri)
v jazdectve: priestor pre skokové súťaže alebo drezúrne súťaže koní, pozri kolbisko (jazdectvo)
publicisticky: zápasisko, bojisko
knižne:  priestor stretania rôznych záujmov, názorov či (verejných) činností, aréna

Jazyková poznámka 
V súčasnosti je kodifikovaný len tvar kolbište. Súčasný Krátky slovník slovenského jazyka totiž uvádza len tvar kolbište a tvar kolbisko neuvádza; súčasné Pravidlá slovenského pravopisu neuvádzajú ani jeden z týchto tvarov; staršie vydania Pravidiel slovenského pravopisu však do konca 20. storočia uvádzali tvar kolbište (tvar kolbisko neuvádzali). Ivanová-Šalingová et al. (1998) uvádza tvar kolbište výslovne ako nesprávny a tvrdí, že ho treba nahradiť slovami zápasisko alebo aréna (tvar kolbisko vôbec neuvádza); to je možno aj dôvod, prečo bolo v nasledujúcich vydaniach Pravidiel slovenského pravopisu slovo kolbište úplne vynechané. Aj bez ohľadu na kodifikovanosť či nekodifikovanosť jednotlivých tvarov platí, že tvar kolbisko z bežných jazykových slovníkov slovenčiny uvádza jedine Slovník súčasného slovenského jazyka (ktorý nie je kodifikačnou príručkou), všetky ostatné slovníky uvádzajú len tvar kolbište. V jazykovej praxi sa však podľa jazykových korpusov vyskytuje aj tvar kolbisko.

Referencie